5 baie oorspronklike waterspaarwenke wat jy kan probeer - Goeie Huishouding
Tuis » 5 baie oorspronklike waterspaarwenke wat jy kan probeer
Vir Kapenaars het die werklikheid van Dag Zero teruggeskuif na 2019, maar dit beteken nie die inwoners van die Kaapse Skiereiland kan nou laat slaplê met hul nuutgevonde waterspaar-gewoontes nie. Ons kyk na van die innoverende planne waarmee Kapenaars die laaste tyd vorendag gekom het. En al is plastiek nie juis die omgewing se beste vriend nie, word dit in dié geval vir 'n werklik goeie doel ingespan . . .
Die reaksie op sosiale media was oorweldigend positief nadat 'n slimkop met die idee vorendag gekom het om 'n stortkop aan die punt van'n hoëdruksproeier te koppel. Iemand het selfs gespog dat sy nou tot 15 liter water spaar elke keer wanneer sy 2 minute lank stort! Met 'n 5 liter-hoëdruksproeier wat jy by jou naaste Pick n Pay kan koop, of die RinseKit- draagbare stort, kan jy stort en (nog) minder skuldig voel.
Kapenaars is ook op ander maniere vindingryk, soos om 'n pypie of strooitjie aan die onderkant van 'n 2 liter-bottel te heg en sodoende water te spaar wanneer jy jou hande was, tande borsel of skeer. Maak 'n gaatjie aan die onderkant van 'n 2 liter-bottel en druk 'n pypie in die gaatjie – jy kan dit met gom seël. Wanneer jy water nodig het, druk eenvoudig aan die bottel om genoeg water vir wat jy wil doen, te laat vloei, en glad nie so baie as wanneer jy 'n kraan oopdraai nie. As jy wil hê die water moet onophoudelik vloei, draai bloot die bottel se prop los.
Sukkel jy om jou hare te was? Een sosialemedia-gebruiker het dié slim plan gedeel: maak 'n 2 liter-bottel vol water, en sonder die prop, op jou rug vas. Buk oor die wasbak om jou hare nat te maak en staan regop om die water te laat ophou loop – dis só maklik. 'n Bak in die wasbak sal weereens die seepwater opvang. Dié water kan weer gebruik word om die toilet te spoel. Jy gaan waarskynlik net iemand se hulp moet inroep om jou kopstort op jou rug vas te maak!
In die Facebook-groep Water Shedding Western Cape word fantastiese idees met ander lede gedeel.
CapeTownMagazine.com het berig dat een lid 'n pypstelsel ontwikkel het wat as 'n opgaarplek vir water dien, en spesifiek vir mense wat nie 'n groot tuin met ruimte vir 'n watertenk het nie. Plastiekpype word gebruik, en vir elke 10 meter lange pyp kan tot 78 liter water gespaar word. Iemand het toe ook voorgestel dat die pype swart geverf word en in sonlig gehou word, sodat die water sommer ook só verhit word.
Is jy bekommerd oor hoe jy jou watervoorraad gaan ronddra wanneer Da Zero wel die dag aanbreek? 'n Facebook-gebruiker het 'n foto gedeel van 'n slim mens wat hulle waterbottel in 'n reistas met wiele getrek het. En 'n lid van die groep Water Shedding Western Cape het "vir amptelike gebruik" op haar man se golfsak beslag gelê. Om water by die huis te kry, hoef klaarblyklik nie 'n pyn in die nek (of rug) te wees nie!